title: 2004/520/ES:Rozhodnutie Rady zo 14. júna 2004 o zásadách, prioritách a podmienkach obsiahnutých v Európskom partnerstve so Srbskom a Čiernou Horou vrátane Kosova v súlade s rezolúciou Bezpečnostnej rady OSN č. 1244 z 10. júna 1999

text:
               26.6.2004

               SK

               Úradný vestník Európskej únie

               L 227/21

      ROZHODNUTIE RADY

   zo 14. júna 2004
   o zásadách, prioritách a podmienkach obsiahnutých v Európskom partnerstve so Srbskom a Čiernou Horou vrátane Kosova v súlade s rezolúciou Bezpečnostnej rady OSN č. 1244 z 10. júna 1999
   (2004/520/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 533/2004 z 22. marca 2004 o založení európskych partnerstiev v rámci procesu stabilizácie a pridruženia (1), najmä na jeho článok 2,
   so zreteľom na návrh Komisie,
   keďže:

               (1)

               Európska rada v Solúni z 19. a 20. júna 2003 odsúhlasila dokument „Solúnsky program pre západný Balkán: na ceste pokroku k európskej integrácii“, v ktorom sa založenie európskych partnerstiev považuje za jeden z prostriedkov k posilneniu procesu stabilizácie a pridruženia.

               (2)

               Nariadenie (ES) č. 533/2004 ustanovuje, že Rada musí kvalifikovanou väčšinou a na návrh Komisie rozhodnúť o zásadách, prioritách a podmienkach, ktoré majú byť obsiahnuté v európskych partnerstvách, ako aj o prípadných neskorších úpravách. Nariadenie tiež uvádza, že následné vykonávanie európskych partnerstiev sa zabezpečí pomocou mechanizmov zriadených v rámci stabilizačného a asociačného procesu, najmä pomocou výročných správ.

               (3)

               Výročná správa Komisie z roku 2004 predkladá analýzu príprav Srbska a Čiernej Hory, vrátane Kosova v súlade s rezolúciou Bezpečnostnej rady OSN č. 1244 z 10. júna 1999, na integráciu do Európskej únie a vymedzuje niekoľko prioritných oblastí pre ďalšiu prácu.

               (4)

               S cieľom pripraviť sa na integráciu do Európskej únie, príslušné orgány Srbska a Čiernej Hory musia vypracovať plán s harmonogramom, ktorý podrobne popíše opatrenia, ktoré má Srbsko a Čierna Hora na tento účel uskutočniť. Keďže v súčasnosti je Kosovo pod medzinárodnou dočasnou správou v zmysle rezolúcie Bezpečnostnej rady OSN č. 1244, vypracuje sa osobitný plán na základe právomoci dočasnej správy Spojených národov v Kosove, ktorý sa bude zaoberať prioritami týkajúcimi sa Kosova,

         ROZHODLA TAKTO:
   Článok 1
   V súlade s článkom 1 nariadenia (ES) č. 533/2004, zásady, priority a podmienky obsiahnuté v Európskom partnerstve pre Srbsko a Čiernu Horu vrátane Kosova v súlade s rezolúciou Bezpečnostnej rady OSN č. 1244, sú stanovené v prílohe, ktorá tvorí neoddeliteľnú súčasť tohto rozhodnutia.
   Článok 2
   Vykonávanie európskeho partnerstva je predmetom preskúmania za pomoci mechanizmov zriadených v rámci procesu stabilizácie a pridruženia.
   Článok 3
   Toto rozhodnutie nadobúda účinnosť tretí deň po jeho uverejnení v Úradnom vestníku Európskej únie.

      V Luxemburgu 14. júna 2004

            Za Radu

            predseda

         B. COWEN

      (1)  Ú. v. EÚ L 86, 24.3.2004, s. 1.

      PRÍLOHA
      1.   ÚVOD
      Solúnsky program identifikuje spôsoby a prostriedky k posilneniu procesu stabilizácie a pridruženia, okrem iného pomocou založenia európskych partnerstiev.
      Na základe výročnej správy Komisie je cieľom Európskeho partnerstva pre Srbsko a Čiernu Horu vrátane Kosova, ako je vymedzené v rezolúcii Bezpečnostnej rady OSN č. 1244 určiť, ktoré priority sa musia vykonať v rámci jednotného rámca za účelom podpory úsilia priblížiť sa k Európskej únii. Priority sú prispôsobené osobitným potrebám Srbska a Čiernej Hory vrátane Kosova a stupňa jej pripravenosti a v prípade potreby budú aktualizované. Európske partnerstvo rovnako ustanovuje usmernenia pre finančnú pomoc Srbsku a Čiernej Hore vrátane Kosova.
      Očakáva sa, že Srbsko a Čierna Hora vrátane Kosova prijme plán s harmonogramom presne vymedzujúcim opatrenia, ktoré má v úmysle vykonávať so zámerom konkretizovať priority Európskeho partnerstva. Plán by tiež mal naznačiť, ako sa bude plniť solúnsky program, priority ohľadne boja proti organizovanému zločinu a korupcii, určené na Londýnskej konferencii v roku 2002 a na stretnutí ministrov, ktoré sa konalo 28. novembra 2003 v Bruseli v rámci Fóra EÚ a západný Balkán, ako aj opatrenia predložené každou krajinou západného Balkánu na stretnutí, ktoré sa konalo 5. novembra 2003 v Belehrade ako pokračovanie Ohridskej konferencie o integrovanej správe hraníc.
      2.   ZÁSADY
      Proces stabilizácie a pridruženia zostáva rámcom pre európske smerovanie krajín západného Balkánu na celej ich ceste k budúcemu pristúpeniu.
      Hlavné priority určené pre Srbsko a Čiernu Horu vrátane Kosova sa týkajú jej schopnosti splniť kritériá vymedzené Európskou radou v Kodani v roku 1993 a podmienky určené pre proces stabilizácie a pridruženia, najmä podmienky vymedzené Radou v jej záveroch z 29. apríla 1997 a 21. a 22. júna 1999, obsah záverečného vyhlásenia Záhrebského summitu z 24. novembra 2000 a solúnsky program.
      3.   PRIORITY
      Výročná správa Komisie posúdi vykonaný pokrok a označí oblasti, v ktorých krajina musí zvýšiť svoje úsilie. Priority uvedené v tomto Európskom partnerstve boli vybrané tak, že sa dá reálne predpokladať, že ich Srbsko a Čierna Hora vrátane Kosova môže splniť alebo v nich môže urobiť značný pokrok v nasledujúcich rokoch. Správa robí rozdiel medzi krátkodobými prioritami, ktoré by mali byť splnené v priebehu jedného až dvoch rokov, a strednodobými prioritami, ktoré by mali byť splnené v priebehu troch až štyroch rokov.
      Európske partnerstvo určuje hlavné prioritné oblasti príprav Srbska a Čiernej Hory vrátane Kosova na integráciu do Európskej únie na základe analýzy uskutočnenej vo výročnej správe z roku 2004. Je vhodné pripomenúť, že pokiaľ ide o aproximáciu legislatívy, začlenenie acquis do právnych predpisov nie je samo o sebe postačujúce; bude rovnako nutné pripraviť jeho plné vykonávanie.
      Priority pre Srbsko a Čiernu Horu a priority, ktoré sa týkajú osobitne Kosova sú uvedené v pripojených zoznamoch.
      4.   PROGRAM
      Pomoc spoločenstva krajinám západnému Balkánu v rámci procesu stabilizácie a pridruženia bude poskytnutá pomocou zodpovedajúcich finančných nástrojov, najmä nariadením Rady (ES) č. 2666/2000 z 5. decembra 2000 o pomoci Albánsku, Bosne a Hercegovine, Juhoslovanskej federatívnej republike a Bývalej juhoslovanskej republike Macedónsko (1); čo znamená, že toto rozhodnutie nebude mať žiaden finančný dosah. Srbsko a Čierna Hora vrátane Kosova bude mať naviac prístup k financovaniu z viacnárodných a horizontálnych programov. Komisia spolupracuje s Európskou investičnou bankou a medzinárodnými finančnými inštitúciami, hlavne s Európskou bankou pre obnovu a rozvoj a Svetovou bankou s úmyslom napomáhať spolufinancovaniu projektov súvisiacich s procesom stabilizácie a pridruženia.
      5.   PODMIENENOSŤ
      Pomoc spoločenstva krajinám západnému Balkánu v rámci procesu stabilizácie a pridruženia je podmienená ďalším pokrokom v plnení kodanských politických kritérií a hlavne pokrokom v plnení osobitných priorít tohto Európskeho partnerstva. Nerešpektovanie týchto všeobecných podmienok by mohlo viesť Radu k prijatiu zodpovedajúcich opatrení na základe článku 5 nariadenia (ES) č. 2666/2000.
      Pomoc spoločenstva taktiež podlieha podmienkam vymedzených Radou v jej záveroch z 29. apríla 1997, najmä vo vzťahu k záväzku prijímateľov uskutočňovať demokratické, hospodárske a inštitucionálne reformy so zreteľom na priority ustanovené v európskom partnerstve.
      6.   MONITOROVANIE
      Sledovanie európskeho partnerstva je zabezpečené pomocou mechanizmov zriadených v rámci procesu stabilizácie a pridruženia, hlavne výročnej správy o procese stabilizácie a pridruženia.
      SRBSKO A ČIERNA HORA (2)

      KRÁTKODOBÉ PRIORITY
      Politická Situácia
      Demokracia a Právny štát

         Ústavnoprávne otázky – Plne rešpektovať ústavnú chartu a zabezpečiť efektívne fungovanie štátu. Splniť najmä všetky nesplnené záväzky ustanovené v ústavnej charte, hlavne o zriadení štátneho súdu vrátane dohody o presnom rozsahu jeho právomocí. Preskúmať súlad republikových ústav s ústavnou chartou. Prijať rokovací poriadok národného parlamentu a vytvoriť jeho výbory. Zabezpečiť finančnú rentabilitu štátnych inštitúcií pomocou pravidelného financovania v súlade s dohodnutými princípmi a prípravy osobitných rozpočtov pre jednotlivé orgány (zahŕň ajúce personálne a prevádzkové náklady).

         Reforma armády – Prijať stratégiu obrany a vojenskú doktrínu v súlade s demokratickými zásadami; pripraviť a prijať transparentný a vhodný právny rámec, ktorý by objasnil nevyriešenú otázku vojenského vlastníctva.

         Reforma volebného zákona – V Srbsku: dokončiť prebiehajúcu reformu volebného zákona (vrátane zoznamu voličov) s cieľom zosúladiť volebný systém s medzinárodnými normami, hlavne preskúmaním volebných predpisov v súlade s odporúčaniami Úradu pre demokratické inštitúcie a ľudské práva a vykonávaním právnych predpisov o financovaní politických strán v plnej miere.
      Reforma verejnej správy:
      Posilniť a udržať administratívne kapacity orgánov zaoberajúcich sa európskou integráciou na štátnej a republikovej úrovni (s ohľadom na zamestnancov, odborné vzdelávanie, vybavenie) a zlepšiť spoluprácu medzi nimi.
      V Srbsku: Prijať komplexnú stratégiu reformy verejnej správy vrátane presného harmonogramu činností, hlavne zaoberať sa reformami systému odmeňovania štátnych zamestnancov a súvisiacimi opatreniami rozvoja ľudských zdrojov; vytvoriť a udržať zodpovedajúce orgány a prideliť potrebné zdroje; pripraviť právne predpisy, ktoré sa týkajú vlády a štátnej služby.
      V Čiernej Hore: Vykonávať stratégiu reformy verejnej správy, najmä prijať a začať s vykonávaním právnych predpisov o štátnej službe, aby sa zabezpečila odbornosť a zodpovednosť. Prijať zákon o platoch štátnych zamestnancov a zamestnancov verejnej správy.
      Reforma súdnictva:
      Zabezpečiť plynulý prevod právomocí vojenského súdnictva na civilné súdy v súlade s ústavnou chartou.
      V Srbsku: Modernizovať a posilniť výkonnosť a nezávislosť súdneho systému, najmä obchodných súdov; zabezpečiť nezávislosť funkcie prokurátora pre vojenské zločiny. Pripraviť zriadenie správnych a odvolacích súdov.
      V Čiernej Hore: Pokračovať v príprave vykonávania trestného zákona a trestného poriadku a zákona o prokurátoroch; najmä zabezpečiť nezávislosť funkcie osobitného prokurátora pre organizovaný zločin. Zriadiť správne a odvolacie súdy.
      Boj proti korupcii:
      V obidvoch republikách: Pripraviť komplexnú protikorupčnú stratégiu v súlade s normami Rady Európy a prijať právne predpisy o konflikte záujmov.
      Ľudské práva a ochrana menšín

         Záväzky vo vzťahu k Rade Európy – Splniť všetky krátkodobé záväzky vyplývajúce z členstva v Rade Európy vrátane jednotného a efektívneho vykonávania Európskeho dohovoru o ochrane ľudských práv a základných slobôd a Európskeho dohovoru na zabránenie mučenia v celej federácii.
      Ombudsman:
      V Srbsku: Prijať právne predpisy na zriadenie úradu ombudsmana.
      V Čiernej Hore: Posilniť administratívne kapacity úradu ombudsmana.

         Odstránenie mučenia: V obidvoch republikách: Prijať komplexné a transparentné opatrenia vo všetkých údajných prípadoch mučenia.
      Sloboda prejavu a sloboda združovania:
      V Srbsku: Zrušiť trestnosť ohovárania. Uplatňovať právne predpisy o médiách najmä zákon o vysielaní, zabezpečením politickej nezávislosti Rady pre audiovíziu. Prijať zákon o slobodnom prístupe k informáciám v súlade s normami Rady Európy. Vytvoriť také prostredie (vrátane finančných aspektov), ktoré by napomáhalo rozvoju nevládnych organizácií a organizácií občianskej spoločnosti vrátane sociálnych partnerov, predovšetkým pomocou prijatia zákona o združovaní a zákona o právnom postavení zahraničných nevládnych organizácií.
      V Čiernej Hore: Prijať zákon o prístupe verejnosti k informáciám v súlade s normami Rady Európy. Prijať stratégiu v oblasti spolupráce nevládnych organizácií a vládnych inštitúcií.

         Vlastnícke práva: V obidvoch republikách: Prijať/vykonať právne predpisy o reštitúcii majetku.

         Utečenci, vysídlené osoby a menšiny: Zabezpečiť primeranú spoluprácu federácie a republík na legislatívnej úrovni a pri praktickej ochrane práv utečencov, vysídlených osôb a menšín. Posilniť spoluprácu s Bosnou a Hercegovinou a Chorvátskom s cieľom umožniť návrat týchto osôb. Nadviazať dialóg s Prištinou o návrate vysídlených osôb a súvisiacich otázkach ako sú vlastnícke a sociálne práva. V obidvoch republikách: zmeniť a doplniť právne predpisy s cieľom zrušiť všetky diskriminačné ustanovenia. V Čiernej Hore: zrušiť právne predpisy o zákaze práce utečencov a zmeniť a doplniť obmedzujúce ustanovenia s cieľom umožniť im požiadať o občianstvo.
      Regionálna a medzinárodná spolupráca/medzinárodné záväzky
      Zabezpečiť bezvýhradnú spoluprácu s Medzinárodným trestným tribunálom pre bývalú Juhosláviu (ICTY).
      Plne rešpektovať rezolúciu Bezpečnostnej rady OSN č. 1244 a pokračovať v dialógu s Prištinou o praktických otázkach spoločného záujmu. Zabezpečiť uznávanie cestovných dokladov UNMIK a štátnych poznávacích značiek.
      Posilniť stabilitu a regionálnu spoluprácu. Vyhovieť kritériám procesu stabilizácie a pridruženia a solúnskym záväzkom ohľadne regionálnej spolupráce. Ratifikovať a v plnom rozsahu vykonávať všetky dohody o regionálnom voľnom obchode uzavreté štátom. Začať s vykonávaním Memoranda o porozumení o rozvoji hlavnej siete pre regionálnu dopravu v juhovýchodnej Európe a hlavne prijať opatrenia na vytvorenie mechanizmov spolupráce, okrem iného medzi Riadiacim výborom a Pozorovateľským orgánom pre dopravu v juhovýchodnej Európe. Pokročiť pri plnení záväzkov prijatých v rámci aténskeho Memoranda o porozumení z roku 2003 o regionálnom trhu s elektrickou energiou v juhovýchodnej Európe.
      Ekonomická Situácia
      Trhové hospodárstvo a Štrukturálne reformy

         Udržiavať makroekonomickú stabilitu: Uskutočňovať rozpočet z roku 2004, ktorý zahŕňa ďalšie nevyhnutné fiškálne úpravy a konsolidáciu. Pokračovať v úsilí dosiahnuť dohodu s obchodnými veriteľmi (Londýnsky klub) o reštrukturalizácii dlhu. Najmä v Srbsku: pokračovať v obozretnej menovej politike podporovanej vhodnou politikou výmenného kurzu a vytvoriť účinnejšie menové nástroje na účel zlepšenia cieleného využívania menových agregátov.

         Dokončiť liberalizáciu zostávajúcich cien a zrušiť správne kontroly: Najmä upraviť ceny elektrickej energie, aby sa dosiahla návratnosť nákladov, ako aj postupne nahradiť všetky súčasné dotácie cien pre spotrebiteľov s najnižšími príjmami priamymi prevodmi.

         Urýchliť reštrukturalizáciu, privatizáciu a/alebo likvidáciu veľkých podnikov vo vlastníctve spoločnosti a štátu. Urýchliť rovnako reštrukturalizáciu verejných služieb (elektrická energia, ropa a zemný plyn, železnice, letecké spoločnosti, telekomunikácie atď.) Pokračovať ráznejšie v reforme bankového sektora a hlavne v príprave privatizácie väčšiny bánk vo vlastníctve štátu v Srbsku. Zabezpečiť pridelenie dostatočných rozpočtových zdrojov na úhradu nákladov spojených s prepúšťaním a reštrukturalizáciou.

         Vyvinúť stabilný a fungujúci trh s nehnuteľnosťami/trh s pôdou: Pripraviť legislatívu o katastri nehnuteľností.
      Politika zamestnanosti
      V obidvoch republikách: Vypracovať a vykonávať komplexnú stratégiu na podporu zamestnanosti a na zníženie nezamestnanosti, najmä pokiaľ ide o odborné vzdelávanie a reformy trhu práce, za účasti všetkých príslušných účastníkov; zlepšiť verejné služby zamestnanosti a prideliť dostatočný počet zamestnancov a finančných zdrojov na ich vykonávanie.

         Vypracovať dôveryhodné štatistické údaje: Preskúmať a prijať hlavný plán v oblasti štatistiky na účel zaistenia jednoznačného rozdelenia zodpovednosti medzi troma štatistickými úradmi na federálnej úrovni a úrovni republík a efektívnej koordinácie medzi nimi. Prijať zákony o štatistike na úrovni federácie a v oboch republikách.
      Správa verejných Financií

         Pokračovať vo formalizácii šedej ekonomiky a rozširovaní daňového základu pomocou uskutočňovania systému riadenia verejných výdavkov (štátna pokladnica, interná finančná kontrola verejnej správy) a komplexných daňových reforiem s menším počtom výnimiek a nižšími sadzbami najmä pre pracovné sily a lepšieho vykonávania daňových predpisov.
      Najmä v Srbsku: Prijať a vykonávať balík daňovej reformy, vrátane zavedenia DPH a potrebných príslušných informačných systémov. Pokračovať v posilňovaní a modernizácii agentúry zodpovednej za verejné príjmy, pričom pozornosť by sa mala venovať výberu príjmov a kontrole s cieľom znížiť daňové podvody.
      V Čiernej Hore: Začať s preskúmaním súčasných daňových právnych predpisov a správnych postupov, aby sa zabezpečilo účinné a nediskriminačné uplatňovanie daňových právnych predpisov. Posilniť správne kapacity daňových právnych predpisov s cieľom zefektívniť výber a kontrolu fiskálnych príjmov, predovšetkým DPH.
      V oboch republikách: právne predpisy a vykonávanie režimu DPH v celej federácii by sa malo zosúladiť, aby sa nestali prekážkou pre fungovanie vnútorného trhu.
      EÚ normy
      Vnútorný trh a obchod

         Dokončiť a náležito vykonávať všetky aspekty vnútorného trhu/akčný plán pre obchod. Neodkladná pozornosť by sa mala venovať najmä vymedzeniu spoločných colných sadzieb pre všetky kategórie výrobkov a zosúladeniu dodatočných dovozných odvodov a poplatkov v súlade so zodpovedajúcim programom zosúladenia colných sadzieb.

         Zrušiť všetky dovozné odvody a dodatočné poplatky, ktoré boli zavedené v rozpore s doložkou o status quo garantovanej v rámci autonómnych obchodných preferencií EÚ.

         Zrušiť systém povolení na dovoz pre oceľ a oceliarske výrobky, ktorý bol zavedený v rozpore s doložkou o status quo garantovanej v rámci autonómnych obchodných preferencií EÚ. Zrušiť vývozné clá pre kovy s obsahom I bez obsahu železa a surovú kožu.

         Zabezpečiť nevyhnutné inštitucionálne podmienky, aby štát konal na medzinárodnej úrovni ako jediný predstaviteľ v oblasti obchodu a ciel, predovšetkým posilnením Spoločného colného úradu, fytosanitárnych/veterinárnych styčných úradov, štatistického úradu a udelením zodpovedajúcich právomocí týmto orgánom.
      Pokračovať v modernizácii colnej správy s cieľom zaručiť vyššiu úroveň administratívnej kapacity. Posilniť administratívnu spoluprácu a zabezpečiť trvalé dodržiavanie záväzkov, ktoré sa týkajú vykonávania preferenčných obchodných opatrení (pôvod).

         Odstrániť súčasné a vyhnúť sa vytváraniu nových prekážok pre vnútorný trh štátu tak, ako je stanovené v ústavnej charte. Zabezpečiť celoštátny prístup k trhu pre domácich a zahraničných prevádzkovateľov vo vzťahu k tovaru, službám, kapitálu a osobám. Zabezpečiť porady na legislatívnej úrovni a uplatniť princíp vzájomného uznávania všetkých rozhodnutí na republikových úrovniach o prístupe na trh.
      Vykonávať jednotný a účinný režim pre verejné obstarávanie v Srbsku a Čiernej Hore. Zaručiť transparentné postupy bez ohľadu na hodnotu príslušnej zmluvy a rovnaké zaobchádzanie medzi srbskými a čiernohorskými dodávateľmi.
      Vytvoriť priame spojenie medzi obchodnými registrami s cieľom zabezpečiť slobodné celoštátne podnikanie. V Srbsku: Prijať zákon o presune obchodného registra z pôsobnosti obchodných súdov na nezávislú agentúru.

         Zabezpečiť celoštátny protimonopolný režim, ktorý by sa týkal všetkých činností, ktoré obmedzujú hospodársku súťaž v rámci jednotlivých republík a medzi republikami, ako aj v dvojstrannom obchode s EÚ. Zabezpečiť administratívne kapacity na účinné a nezávislé uplatňovanie týchto pravidiel, vrátane posilnenia Spoločného výboru pre hospodársku súťaž na štátnej úrovni. Vytvoriť koordinačné body pre štátnu pomoc a zaviesť v plnom rozsahu transparentnosť poskytovania štátnej pomoci ako prvý krok ku kontrole poskytovania štátnej pomoci. Zabezpečiť súdržný horizontálny prístup k podpore politiky hospodárskej súťaže.

         Posilniť ochranu práv duševného vlastníctva prijatím sústavy revidovaných zákonov. Zabezpečiť zosúladenie trestnoprávnych ustanovení a posilniť kapacity pri ich výkone v tejto oblasti, najmä v pohraničných útvaroch.
      Vykonávať systém korešpondenčných účtov v obchodných bankách s cieľom zabezpečiť voľný pohyb kapitálu medzi republikami.
      Odvetvové politiky
      Poľnohospodárstvo:
      V Srbsku: Prijať právne predpisy v oblasti bezpečnosti potravín a posilniť laboratóriá pre bezpečnosť potravín; prijať právne predpisy o veterinárnych otázkach a posilniť kontroly. Vytvoriť agentúru pre laboratóriá potravinového reťazca.
      V Čiernej Hore: Prijať právne predpisy o veterinárnych otázkach (vrátane výrobkov rybného hospodárstva) a zriadiť veterinárne a fytosanitárne laboratóriá, aj pre ryby a víno; posilniť kontroly.
      Doprava:
      V Srbsku: Prijať zákon o železniciach. Začať rozvoj národnej dopravnej stratégie, vrátane ekonomickej návratnosti odvetvia.
      V Čiernej Hore: Prijať a začať s vykonávaním právnych predpisov o cestnej doprave, (vrátane vytvorenia príslušných realizačných štruktúr) a prijať zákon o železničnej doprave.
      Energetika:
      V Srbsku: Prijať zákon o energetike a vytvoriť nezávislú agentúru na reguláciu energetiky, pokračovať v environmentálnom audite energetických závodov a venovať pozornosť najväčším znečisťovateľom.
      V Čiernej Hore: Pripraviť a prijať energetickú rozvojovú stratégiu, ktorá by zahŕňala stratégiu energetickej výkonnosti; posilniť administratívne kapacity ministerstva hospodárstva v oblasti energetiky; sprehľadniť a reštrukturalizovať energetické podniky.
      Priemysel a malé a stredné podniky:
      V obidvoch republikách: Pokračovať vo vykonávaní Európskej charty pre malé podniky.
      V Srbsku: Prijať zmenený a doplnený zákon o konkurze.
      V Čiernej Hore: Transformovať a racionalizovať orgány podieľajúce sa na reštrukturalizácii a privatizácii obchodných spoločností, hlavne rozvojový fond. Vytvoriť samostatnú agentúru na podporu investícií. Pokračovať v budovaní novozaloženého národného záručného fondu.
      Telekomunikácie:
      V obidvoch republikách: Zabezpečiť účinnú liberalizáciu elektronického komunikačného odvetvia, vrátane posilnenia regulatívnych orgánov a prijatia vhodných zákonov a politík pre toto odvetvie.
      Životné prostredie:
      V Srbsku: Prijať právne predpisy o ochrane životného prostredia a vytvoriť a zabezpečiť fungovanie Agentúry pre ochranu životného prostredia.
      V Čiernej Hore: Prijatie stratégie v oblasti odpadových vôd a tuhého odpadu s cieľom aproximácie s acquis EÚ.
      Spolupráca v Oblasti Spravodlivosti a Vnútorných vecí

         Reforma vynútiteľnosti práva: Zlepšiť justičnú spoluprácu a spoluprácu v oblasti vynútiteľnosti práva v rámci jednotlivých republík a medzi republikami. Vykonávať v plnej miere Memorandum o spolupráci, ktoré bolo podpísané medzi republikovými ministrami vnútra v decembri 2003.
      V Srbsku: Prijať zákon o polícii s cieľom zlepšiť odbornosť a zodpovednosť. Vykonať revíziu zákonov o organizácií justície (zákon o súdoch, zákon o sudcoch, zákon o prokurátoroch, zákon o Vysokej súdnej rade) a trestnoprávnej legislatívy (trestný poriadok, trestný zákon, zákon o výkone trestov) tak, ako je ustanovené v Protokole o spolupráci s Radou Európy.
      V Čiernej Hore: Prijať zákony o polícii a bezpečnosti štátu s cieľom zlepšiť odbornosť a zodpovednosť.

         Správa hraníc: rozvíjať postup a mechanizmy na štátnej úrovni a zabezpečiť jednotné vykonávanie na republikovej úrovni v súlade s Memorandom o porozumení. V dôsledku Ohridskej regionálnej konferencie o bezpečnosti a správe hraníc z mája 2003 začať s vykonávaním krátkodobých opatrení, ktoré boli prijaté vládou a predložené na stretnutí ministrov spravodlivosti a vnútra v rámci Fóra EÚ a západný Balkán, ktoré sa konalo 28. novembra 2003.
      V Srbsku: Podniknúť ďalšie kroky k vykonávaniu osvedčených postupov ohľadne hraničnej polície v súlade s normami EÚ; pokračovať v koordinácii s orgánmi na úrovni štátu pri demilitarizácii hraničnej kontroly.
      V Čiernej Hore: Posilniť civilnú kontrolu hraníc (vrátane výcviku, zariadenia v súlade s Schengenským acquis).

         Boj proti organizovanému zločinu, nezákonnému obchodovaniu, drogám, praniu špinavých peňazí a terorizmu: Posilniť spoluprácu medzi agentúrami v rámci republiky a formalizovať spoluprácu medzi republikami. Vytvoriť kapacity na zhabanie príjmov. Posilniť spravodajské služby v trestných veciach. Začať s vykonávaním opatrení zameraných na osobitnú činnosť, ktoré sa dohodli na stretnutí ministrov spravodlivosti a vnútra v novembri 2003. Uskutočniť potrebné kroky na prípravu uzatvorenia zmluvy o spolupráci s Europolom. Zvýšiť kapacity na boj proti nezákonnému obchodovaniu s drogami a vypracovať Národnú protidrogovú stratégiu v súlade so stratégiou a akčným plánom EÚ v oblasti drog. Posilniť boj proti obchodovaniu s ľuďmi, vrátane poskytnutia zodpovedajúcej pomoci a ochrany obetí. Najmä v Čiernej Hore: Vykonávať zákon o praní špinavých peňazí, predovšetkým prostredníctvom vytvorenia jednotky finančnej polície.
      Zlepšiť medzinárodnú spoluprácu a vykonávať príslušné medzinárodné dohovory o terorizme; zlepšiť spoluprácu a výmenu informácii medzi políciou a spravodajskými službami v rámci štátu a s ostatnými štátmi; zabrániť financovaniu terorizmu a príprave teroristických činov.

         Víza, azyl a migrácia: Vypracovať jednotný postup na štátnej úrovni k otázkam, ktoré sa týkajú víz, azylu a migrácie v súlade s ústavnou chartou, predovšetkým úplným zosúladením vízových režimov tak, ako sa uplatňujú v republikách, prijať zákon o azyle a uzavrieť ďalšie dohody o readmisii a vykonávať ich. Zaviesť mechanizmus pre sledovanie vykonávania politík v oblasti azylu, migrácie a víz, ktoré sa vypracujú na štátnej úrovni, ale budú sa vykonávať na úrovni republík. Najmä v obidvoch republikách: Plná účasť na mechanizmoch spolupráce pre prijatie a vykonávanie zodpovedajúcich politík na štátnej úrovni.
      STREDNODOBÉ PRIORITY
      Politická situácia
      Demokracia a právny štát

         Pokračovať v procese reštrukturalizácie ozbrojených síl, ktorý zahŕňa v prípade potreby vojenskú konverziu a znižovanie stavov (berúc do úvahy spoločenský dopad).
      Pokračovať v reforme verejnej správy:
      Ďalej rozvíjať štruktúry pre európsku integráciu, najmä posilnením úradov pre európsku integráciu, vytvorením mechanizmov pre hladkú spoluprácu, ako aj jednotiek pre európsku integráciu na úrovni ministerstiev štátu a republikovej úrovni.
      Na úrovni štátu: Zabezpečiť administratívne kapacity na primeraný výkon právomocí štátu, a s cieľom vypracovania a vykonávania stratégie reformy verejnej správy na úrovni štátu, vrátane nevyhnutného legislatívneho základu.
      V Srbsku: Prijať zákony o štátnej službe a verejnej správe. Vykonávať opatrenia na rozvoj ľudských zdrojov v štátnej službe. Posilniť kapacity (procesu tvorby politiky a koordinácie na medziministerskej úrovni) verejnej správy na vládnej a miestnej úrovni, hlavne pomocou vytvorenia centralizovaného systému mzdovej agendy. Posilniť proces tvorby politiky v hospodárstve, napr. pomocou pokračujúcej podpory pre posilnenie štatistických služieb a vytvorenie strednodobej plánovacej jednotky pre hospodárstvo.
      V Čiernej Hore: Uplatňovať zákon o štátnej službe a vytvoriť agentúru pre riadenie ľudských zdrojov (ktorá sa musí stať trvalou). Vypracovať politiku pre oblasť odborného vzdelávania a náboru zamestnancov. Posilniť proces vytvárania politík, napr. pomocou pokračujúcej podpory pre posilnenie štatistických služieb a vytvorenie strednodobej plánovacej jednotky pre hospodárstvo.
      Parlament:
      V Srbsku: Vypracovať a vykonávať stratégiu reformy parlamentu s cieľom dosiahnuť takú úroveň pracovných noriem a zdrojov, aby mohol fungovať ako efektívny orgán.
      Podporovať miestnu samosprávu:
      V Srbsku: Prijať a vykonávať decentralizačnú reformu a zabezpečiť dostatočné kapacity na miestnej úrovni za účelom riešenia, okrem iného, správnych a finančných otázok a budúcich regionálnych programov.
      V Čiernej Hore: Vykonávať zákon o miestnej samospráve, hlavne pomocou vytvorenia vyrovnávacieho fondu.
      Pokračovať v reforme súdnictva:
      V Srbsku: Zaručiť v plnej miere právne a praktické záruky nezávislosti a efektívnosti súdov, vrátane reformy súčastného systému vymenovania sudcov; vykonávať právne predpisy o povinnom odbornom vzdelávaní sudcov a zabezpečiť rozpočtovú udržateľnosť Justičného strediska pre odborné vzdelávanie; vytvoriť informačnú sieť pre prokurátorov na všetkých úrovniach; zabezpečiť výkon súdnych rozhodnutí. Vytvoriť kapacity na stíhanie vojnových zločinov na domácej úrovni v súlade s medzinárodnými záväzkami v rámci spolupráce s ICTY. Zriadiť odvolacie a správne súdy.
      V Čiernej Hore: Zaručiť povinné odborné vzdelávanie sudcov pomocou revízie zákona o súdoch a rozpočtovej udržateľnosti Justičného strediska pre odborné vzdelávanie. Vykonávať stratégiu informačných systémov pre súdnictvo.
      Podmienky vo väzniciach:
      V Srbsku: Zlepšiť podmienky vo väzniciach v súlade s normami Rady Európy, hlavne v prípade zraniteľných skupín ako sú mladiství páchatelia; zabezpečiť ďalšie odborné vzdelávanie zamestnancov väzníc a nápravných zariadení.
      V Čiernej Hore: Zabezpečiť ďalšie odborné vzdelávanie zamestnancov väzníc a nápravných zariadení.
      Boj proti korupcii a organizovanému zločinu
      V obidvoch republikách: Prijať a vykonávať komplexnú stratégiu boja proti korupcii, vrátane prijatia a vykonávania dostupných mechanizmov proti korupcii. Zabezpečiť úplný súlad s Dohovorom OSN o boji proti korupcii. Uľahčiť umiestnenie styčných úradníkov, ktorí sú pridelení členskými štátmi EÚ v príslušných štátnych subjektoch zapojených do boja proti organizovanému zločinu. Poskytovať polročné správy EÚ o hmatateľných výsledkoch dosiahnutých v konaní pred justičnými orgánmi, ktoré sa týka činností súvisiacich s organizovaným zločinom na základe podmienok Dohovoru OSN o viacnárodnom organizovanom zločine, známom ako Dohovor z Palerma.
      Ľudské práva a Ochrana menšín

         Záväzky vo vzťahu k Rade Európy. Zaviesť mechanizmy na sledovanie a zabezpečiť súvislé a jednotné vykonávanie všetkých záväzkov vo vzťahu k Rade Európy tak, ako sú ustanovené v záväzkoch pristúpenia.

         Rovnosť: Prijať/vykonávať právne predpisy proti diskriminácii.
      Sloboda prejavu:
      V Srbsku: Transformovať Rádio Televíziu Srbsko na subjekt zabezpečujúci verejnoprávne vysielanie. Podporovať rozvoj médií v súlade s normami EÚ. Posilniť odbornosť novinárov a mediálnych subjektov.
      V Čiernej Hore: Pokračovať v transformácii Rádio Televízie Čierna Hora na subjekt zabezpečujúci verejnoprávne vysielanie; podporovať rozvoj médií v súlade s normami EÚ. Rozvíjať odbornosť novinárov a mediálnych subjektov.

         Utečenci, vysídlené osoby a menšiny: V obidvoch republikách: Zaručiť plné rešpektovanie ich ľudských práv, vrátane prístupu k zdravotnej starostlivosti a uľahčenia prístupu k ich osobným dokladom; zaručiť právo skutočného výberu medzi trvalým návratom a integráciou; napomáhať integrácii tých, ktorý sa nerozhodli pre návrat. V Srbsku: Prijať nové právne predpisy o utečencoch; pokračovať vo vykonávaní národnej stratégie.
      Regionálna a medzinárodná Spolupráca

         Ďalej zlepšovať regionálnu spoluprácu. Ďalej prehĺbiť liberalizáciu regionálneho obchodu v súlade platnými dohodami o regionálnom voľnom obchode. So zreteľom na aténsky proces o regionálnom trhu s elektrickou energiou v juhovýchodnej Európe, pripraviť Srbsko a Čiernu Horu na vytvorenie integrovaného regionálneho trhu s energiou v roku 2005. Pokračovať vo vykonávaní Memoranda o porozumení o rozvoji hlavnej siete pre regionálnu dopravu v juhovýchodnej Európe.
      Ekonomická situácia
      Trhové hospodárstvo a Štrukturálne reformy

         Pokračovať v udržateľných makroekonomických politikách: Pokračovať vo fiskálnej úprave a konsolidácii s cieľom znížiť relatívne vysokú a hlavne vonkajšiu nerovnováhu. Brať do úvahy nevyhnutné náklady na štrukturálne reformy a rastúce úrokové platby, jasne určiť priority pre verejné výdavky v krátkodobom a strednodobom rozpočtovaní; hlavne znížiť dotácie, presuny a mzdový fond pre štátnu službu. Postupne znížiť pomer celkových verejných výdavkov k HDP a doplniť obozretnú menovú politiku o opatrné politiky výmenného kurzu. V Srbsku: Reformovať systém zdravotnej starostlivosti, hlavne fond zdravotného poistenia s cieľom zaručiť jeho finančnú udržateľnosť a zlepšiť ochranu zdravia a zdravie obyvateľstva.

         Ukončiť proces privatizácie a finančnej reštrukturalizácie (bánk).

         Posilniť podnikateľské prostredie , ktoré by napomáhalo rozvoju súkromného sektora a účasti na konkurenčných trhoch, spravodlivej hospodárskej súťaži a prístupu k finančným prostriedkom pomocou rozvoja finančného sektora.

         Dosiahnuť stabilný a fungujúci trh s nehnuteľnosťami/trh s pôdou. Pripraviť a vykonávať právne predpisy o katastri nehnuteľností. Začať reformu pozemkového vlastníctva, reštrukturalizáciu a privatizáciu veľkých poľnohospodárskych podnikov.
      Správa verejných Financií

         Zlepšiť rozpočtový proces a finančné riadenie: Posilniť budovanie kapacít na zostavenie a plnenie rozpočtu s cieľom umožniť určenie priorít. Zlepšiť finančné riadenie na ústrednej úrovni a na úrovni miestnej samosprávy. Prijať zákon o najvyššom audítorskom orgáne.
      Zaviesť efektívne postupy pre odhaľovanie, prejednávanie a vyšetrovanie prípadov podozrivých podvodov a iných nezrovnalostí, ktoré poškodzujú vnútroštátne a medzinárodné finančné prostriedky.
      Pokračovať v skúmaní fiskálnych právnych predpisov a správnych postupov, aby sa zabezpečilo účinné a nediskriminačné uplatňovanie daňových právnych predpisov. Ďalej posilňovať administratívne kapacity daňovej správy.
      Normy EÚ
      Vnútorný trh a Obchod

         Zaviesť v plnom rozsahu jednotný vonkajší obchodný režim v rámci vnútorného trhu/akčný plán pre obchod. Uplatňovať spoločné colné sadzby, odvody a poplatky pre všetky kategórie výrobkov po ukončení predpokladaných prechodných období.
      Zabezpečiť v plnom rozsahu vykonávanie plánu reformy colnej správy, aby sa zabezpečil vysoký stupeň administratívnej kapacity.
      Odvetvové politiky
      Priemysel a malé a stredné podniky:
      V Srbsku: Vykonávať Európsku chartu pre malé a stredné podniky. Racionalizovať komplexnú organizačnú štruktúru obchodnej komory. Vyvinúť opatrenia na uľahčenie poskytovania malých úverov od mimovládnych organizácií.
      V Čiernej Hore: Vykonávať Európsku chartu pre malé a stredné podniky. Pokračovať v rozvoji a budovaní národného záručného fondu. Ďalej rozvíjať dialóg medzi vládou a súkromným sektorom, tiež prostredníctvom Agentúry pre stredné a malé podniky a vytvorením formálneho fóra pre konzultácie a zastupovanie spoločných obchodných záujmov.
      Telekomunikácie:
      Prevziať a vykonávať nový rámec EÚ pre elektronické komunikácie.
      Poľnohospodárstvo:
      V Srbsku: Posilniť administratívne kapacity pri formulovaní a uskutočňovaní politík. Vypracovať a začať vykonávať politiku rozvoja vidieka. Ďalej posilňovať veterinárne, sanitárne, fytosanitárne právne predpisy a právne predpisy v oblasti potravinovej bezpečnosti a kontroly, vrátane laboratórií pre víno. Zlepšiť nakladanie s odpadom a znížiť znečistenie, ktoré je spôsobené poľnohospodárstvom.
      V Čiernej Hore: Prijať ucelenú stratégiu pre poľnohospodárstvo, rozvoj vidieka, rybné hospodárstvo, fytosanitárne otázky. Zvýšiť budovanie kapacít ministerstva poľnohospodárstva. Prijať zákon o fytosanitárnych otázkach.
      Doprava:
      V Srbsku: Prijať a vykonávať stratégiu pre dopravnú politiku (cestnú, železničnú, leteckú a vodnú). Posilniť budovanie kapacít, vrátane príprav projektov na veľké investičné programy. Prideliť dostatočné zdroje na údržbu dopravnej infraštruktúry a orgánov.
      V Čiernej Hore: Prideliť dostatočné zdroje na údržbu dopravnej infraštruktúry a orgánov.
      Energetika:
      V obidvoch republikách: Prijať právne predpisy v rámci odvetvia energetiky, vrátane dlhodobej stratégie pre trvalo udržateľnú energetickú politiku v súlade so životným prostredím.
      V Srbsku: Zabezpečiť sprehľadnenie s cieľom reštrukturalizácie a privatizácie. Zriadiť potrebné inštitucionálne štruktúry: Úrad zodpovedný za rozvodné siete, prevádzkovateľa trhu a Agentúru pre reguláciu energetiky. Zaistiť pokrok smerom k regionálnemu trhu s elektrickou energiou (tiež prostredníctvom realizačných štúdií o prepojení).
      V Čiernej Hore: Posilniť agentúru pre reguláciu energetiky. Dokončiť reštrukturalizáciu a liberalizáciu vnútorného trhu v odvetví energetiky; sprivatizovať a/alebo umožniť vytváranie verejných/súkromných partnerstiev v odvetví.
      Životné prostredie
      V obidvoch republikách: Prijať a vykonávať právne predpisy o zhodnotení dopadu na životné prostredie v súlade s acquis EÚ.
      V Srbsku: Prijať a začať vykonávať stratégiu o ochrane proti znečisteniu ovzdušia (hlavne elektrárňami), vodných tokov (odpadovou vodou) a pôdy (tuhým odpadom); posilniť administratívne kapacity hlavne v oblasti plánovania, povolení, inšpekcií, dozoru ako aj riadení projektov. Vypracovať viacročný plán na financovanie investícií, ktorý by bol založený na odhade nákladov a reálnych zdrojov financovania z verejného a súkromného sektora.
      V Čiernej Hore: Vypracovať ucelenú stratégiu pre životné prostredie (odpadová voda, tuhý odpad, ovzdušie) s cieľom prijatia rámcovej legislatívy o ochrane životného prostredia aproximovanej s acquis EÚ a vytvoriť agentúru na ochranu životného prostredia.
      Spolupráca v Oblasti Spravodlivosti a Vnútorných vecí

         Pokračovať v reštrukturalizácii polície: Zaručiť zodpovednosť; reformovať vzdelávanie polície; zabezpečiť spoluprácu orgánov činných v trestnom konaní.
      Správa hraníc:
      V obidvoch republikách: Na základe politiky na štátnej úrovni vytvoriť technickú infraštruktúru a kapacity ľudských zdrojov na vykonávanie politiky pre integrovanú správu hraníc, vrátane posilnenia hraničnej polície a colnej správy. Zlepšiť cezhraničné styky pomocou nových hraničných prechodov.
      Boj proti organizovanému zločinu, nezákonnému obchodovaniu, drogám a praniu špinavých peňazí:
      V obidvoch republikách: Vypracovať účinný systém na ochranu svedkov, ktorý by zahŕňal republikové, ako aj regionálne prvky. Posilniť boj proti hospodárskej a finančnej kriminalite (vrátane prania špinavých peňazí a falšovania peňazí), proti podvodom a korupcii, ako aj zlepšiť súvisiace vnútroštátne právne predpisy.
      V Srbsku: Posilniť kapacity na ministerstve vnútra (hlavne útvaru pre organizovaný zločin). Vytvoriť postupy a kapacity na výmenu spravodajských informácií medzi agentúrami. Vypracovať účinný systém ochrany svedkov, ktorý by zahŕňal republikové, ako aj regionálne prvky. Posilniť jednotku finančnej polície na ministerstve financií.
      V Čiernej Hore: Zvýšiť administratívne a justičné kapacity na vykonávanie nového trestného zákona so zreteľom na organizovaný zločin. Posilniť jednotku boja proti organizovaného zločinu na ministerstve vnútra a zabezpečiť spoluprácu všetkých orgánov činných v trestnom konaní.
      KOSOVO
      V ZMYSLE REZOLÚCIE BEZPEČNOSTNEJ RADY OSN č. 1244
      KRÁTKODOBÉ PRIORITY
      Všeobecné Priority

                  —

                     S cieľom zaručiť stabilnú budúcnosť pre bezpečné, demokratické a multietnické Kosovo je potrebné urobiť podstatný pokrok v plnení Noriem pre Kosovo, ktoré boli predložené osobitným splnomocnencom generálneho tajomníka OSN a zástupcami dočasných orgánov samosprávy v decembri a odsúhlasené Bezpečnostnou radou OSN. Vykonávať predovšetkým konkrétne kroky, ktoré sú stanovené v Pláne implementácie noriem pre Kosovo:

                              —

                              fungovanie demokratických inštitúcií;

                              —

                              právny štát;

                              —

                              sloboda pohybu;

                              —

                              trvalý návrat a práva komunít a ich členov;

                              —

                              hospodárstvo;

                              —

                              vlastnícke práva;

                              —

                              dialóg s Belehradom;

                              —

                              ochranný zbor Kosova.

            Okrem vyššie uvedených všeobecných priorít treba venovať pozornosť týmto doplnkovým prioritám:
      Politická Situácia
      Demokracia a právny štát

                  —

                     Dočasné inštitúcie samosprávy (DIS) musia podniknúť všetky potrebné kroky tak, ako ich požaduje dočasná správa OSN v Kosove s cieľom prekonať dôsledky a objasniť príčiny marcových udalostí v roku 2004. Bezprostredné priority musia spočívať v otvorenom odsúdení útokov na menšinové komunity, zaručení bezpečnosti všetkých komunít, uľahčení návratu vysídlených osôb, v obnove a opätovnom vybudovaní zničeného majetku, vrátane historických a náboženských miest v plnej spolupráci s UNMIK-KFOR s cieľom postaviť všetky osoby, ktoré sú zodpovedné za spáchanie trestnej činnosti, pred súd.
                  DIS potrebuje preukázať svoj úplný a nepodmienený prínos pre multietnické Kosovo, najmä s ohľadom na ochranu a podporu práv členov menšinových komunít, rovnakú bezpečnosť, slobodu pohybu a trvalý návrat všetkých obyvateľov Kosova.

                  —

                     Súlad s právom EÚ: Pri tvorbe politiky kosovskej vlády rozvíjať orientáciu na právo EÚ pomocou inštitucionalizácie mechanizmu v rámci úradu predsedu vlády na účinné overovanie súladu s vládnymi politikami a návrhmi právnych predpisov; vytvorenia kapacít na ministerskej úrovni a Zhromaždenia Kosova na zabezpečenie súladu s EÚ.

                  —

                     Boj proti korupcii a organizovanému zločinu: Zlepšiť spoluprácu medzi UNMIK a DIS, aby sa účinne uskutočňovala politika „nulovej tolerancie“ proti korupcii, hlavne poskytnutím akejkoľvek potrebnej pomoci pri vyšetrovaní vykonávanom OLAF a OIOS (interný útvar OSN pre audit).

            Regionálna a medzinárodná Spolupráca

                  —

                     Zabezpečiť bezvýhradnú spoluprácu s ICTY

                  —

                     Zlepšovať regionálnu spoluprácu. Prehlbovať integráciu do regionálneho rámca dohôd o voľnom obchode v rámci Paktu o stabilite Memoranda o porozumení pre liberalizáciu a podporu obchodu v juhovýchodnej Európe v súlade s rezolúciou BR OSN č. 1244. Začať s vykonávaním Memoranda o porozumení o podpore hlavnej sieti pre regionálnu dopravu v juhovýchodnej Európe a hlavne prijať opatrenia na vytvorenie mechanizmov spolupráce, okrem iného medzi Riadiacim výborom a Pozorovateľským orgánom pre dopravu v juhovýchodnej Európe. Urobiť pokrok pri plnení záväzkov prijatých v rámci Aténskeho memoranda o porozumení o regionálnom trhu s elektrickou energiou v juhovýchodnej Európe z roku 2002 a 2003.

            Ekonomická Situácia
      Trhové hospodárstvo a Štrukturálne reformy

                  —

                  Definovať makroekonomické priority Kosova v úzkej spolupráci s MMF.

                  —

                  Oživiť privatizačný proces s cieľom podpory hospodárskeho rozvoja a motivovať investície v rámci aktívneho zošľachťovacieho styku a v súvislosti s tým rozvíjať komplexné stratégie.

            Správa verejných Financií

                  —

                  Vytvoriť systémy technickej podpory a postupy na zabezpečenie transparentnosti, efektívnosti a lepšej kontroly verejných výdavkov.

                  —

                  Zaviesť efektívne postupy na odhaľovanie, prejednávanie a vyšetrovanie prípadov podozrivých podvodov a iných nezrovnalostí, ktoré poškodzujú vnútroštátne a medzinárodné finančné prostriedky.

            Normy ÉU
      Vnútorný trh a Obchod

                  —

                  Pokračovať v rozvoji rámca pre právne predpisy a politiky v oblasti obchodu a politík súvisiacich s obchodom, aby sa zabezpečil súlad s EÚ a WTO. V celom rozsahu vykonávať nový colný zákonník. Prijať zákon o vnútroštátnom obchode a zákon o obchodnej inšpekcii.

            Odvetvové politiky
      —   Životné prostredie:
      Pripraviť komplexný akčný plán pre životné prostredie, hlavne vo vzťahu k otázkam zdravia s cieľom aproximácie s acquis EÚ.
      Prijať a vykonávať právne predpisy o zhodnotení dosahu na životné prostredie v súlade s acquis EÚ.
      —   Doprava
      Pripraviť a prijať rámec pre dopravnú politiku, vrátane postupného rozvoja dopravnej stratégie prostredníctvom viacerých dopravných prostriedkov.
      Vytvoriť civilného prevádzkovateľa prištinského letiska, zamestnancov a zariadení s cieľom zabezpečiť zodpovedajúcu bezpečnostnú úroveň a riadne a zodpovedné hospodárenie.
      —   Energetika
      Vytvoriť efektívne a fungujúce riadiace štruktúry v odvetví energetiky, aby sa zabezpečila rentabilita a udržateľnosť Kosovskej elektrárenskej spoločnosti, hlavne podstatným zvýšením vyberania príjmov.
      Spolupráca v Oblasti Spravodlivosti a Vnútorných vecí

                  —

                  Vykonávať nový trestný zákon a trestný poriadok.

            STREDNODOBÉ PRIORITY
      Politická Situácia
      Demokracia a právny štát

                  —

                     Zlepšiť súlad s normami EÚ: Posilniť kapacity všetkých kosovských orgánov na prijímanie a účinné vykonávanie politík a právnych predpisov zlučiteľných s EÚ, hlavne posilnením štruktúr zaoberajúcich sa otázkami európskej integrácie v kontexte procesu stabilizácie a pridruženia.

                  —

                     Posilniť reformu verejnej správy: Vykonávať reformu verejnej správy s cieľom zefektívniť verejnú správu a vybudovať odbornú a zodpovednú štátnu službu, ktorá je schopná prilákať a udržať kvalifikovaných zamestnancov. Zlepšiť kapacity miestnej správy, aby poskytovali služby vo svojich obvodoch spravodlivým a účinným spôsobom.

                  —

                     Posilniť reformu justície: Posilniť súdnictvo a orgány činné v trestnom konaní, hlavne pomocou zlepšenia infraštruktúry, vybavenia a odborného vzdelávania. Transformovať Kosovský justičný inštitút na budúci životaschopný orgán zodpovedný za justičné odborné vzdelávanie. Zabezpečiť životaschopnosť komplexného systému právnej pomoci v Kosove. Zlepšiť väzenský systém, pričom mimoriadnu pozornosť je potrebné venovať riadeniu, odbornému vzdelávaniu a reintegračným programom.

                  —

                     Boj proti korupcii: Vykonávať komplexnú stratégiu boja proti korupcii, ktorá zahŕňa preventívne opatrenia a účinné vyšetrovanie a trestné stíhanie, hlavne posilnením kapacít na miestnej úrovni v súlade s normami Rady Európy.

            Ľudské práva a Ochrana menšín

                  —

                     Ombudsman: Zabezpečiť životaschopnosť a pokračujúcu nezávislosť funkcie ombudsmana v Kosove.

                  —

                     Ďalej rozvíjať slobodu prejavu: Zabezpečiť dlhodobú životaschopnosť verejnoprávneho vysielania a schopnosť plniť funkciu verejnoprávneho vysielania pre všetky komunity.

                  —

                     Zlepšiť ochranu menšín: Zabezpečiť životaschopnosť menšinových komunít a ich nediskriminačnú účasť v kosovskej spoločnosti, hlavne vytvorením potrebného rámca na spravodlivé poskytovanie verejných a všeobecných služieb.

            Ekonomická Situácia
      Trhové hospodárstvo a Štrukturálne reformy

                  —

                  Zabezpečiť životaschopnosť kapacít úverovej a dlhovej služby.

                  —

                  Vytvoriť záručný mechanizmus pre politické riziko s cieľom prilákať zahraničné investície.

                  —

                  Ďalej rozvíjať regulačný rámec pre poskytovanie verejných služieb s ohľadom na normy EÚ a medzinárodné normy, hlavne pomocou prijatia a uplatňovania vykonávacích predpisov, postupov a usmernení. Posilniť administratívne kapacity regulujúcich subjektov. Zaručiť, aby regulujúce subjekty mali k dispozícii vhodných zamestnancov na miestnej úrovni a rozvíjať ich odborné znalosti a technické vybavenie na vykonávanie ich funkcií.

                  —

                  Vytvoriť kapacity pre bankový sektor, aby bol schopný poskytovať dlhodobé financovanie pre hospodárstvo.

                  —

                  Rozvíjať sociálnu politiku tak, aby podporovala zamestnanosť a sociálnu súdržnosť, s dôrazom na boj proti chudobe a sociálnemu vylúčeniu, ďalej zlepšovať sociálnu úroveň a systémy sociálnej starostlivosti.

                  —

                  Zvýšiť úsilie, aby sa zaručil súlad štatistického systému s normami EÚ.

            Správa verejných Financií

                  —

                  Vytvoriť kapacity pre daňovú správu s cieľom zvýšiť iné ako colné príjmy (priame a nepriame dane) pomocou progresívneho rozvoja daňového systému na základe noriem EÚ. Začať s preskúmaním súčasných daňových predpisov a vypracovať a vykonávať realistický akčný plán s cieľom progresívne posilniť správne kapacity daňovej správy.

                  —

                  Zabezpečiť životaschopnosť rozpočtového cyklu, hlavne budovaním kapacít na zostavovanie a plnenie rozpočtu. Vytvoriť kapacity pre efektívnu účasť Zhromaždenia Kosova na procese správy verejných financií. Zaručiť vyrovnané rozloženie výdavkov počas rozpočtového roka a princíp „prenášania“ nevynaložených finančných prostriedkov.

            Normy EÚ
      Vnútorný trh a obchod

                  —

                  Pokračovať v postupnom zosúlaďovaní kosovských právnych predpisov so všetkými aspektmi acquis EÚ o práve obchodných spoločností.

            Odvetvové politiky
      —   Poľnohospodárstvo:
      Vytvoriť regulačný rámec a vhodné mechanizmy na zaručenie bezpečnosti potravín a zlepšenie fytosanitárnych kontrol v súlade s príslušnými normami EÚ, ako aj zlepšenie vývozných možností z Kosova. Rozvíjať rámec pre politiku a regulačný rámec na účel podpory životaschopnej pozemkovej reformy. Podporovať ochranu poľnohospodárskej pôdy vo vzťahu k rozvoju nepovolenej výstavby.
      —   Životné prostredie:
      Prijať a vykonávať akčný plán pre životné prostredie s cieľom aproximácie s acquis EÚ.
      —   Doprava
      Vykonávať rámec pre dopravnú politiku, vrátane postupného rozvoja dopravnej stratégie prostredníctvom viacerých dopravných prostriedkov.
      —   Energetika:
      Vypracovať rámec pre politiku verejných/súkromných partnerstiev a zmiešaných investícií v odvetví energetiky.
      Spolupráca v Oblasti spravodlivosti a Vnútorných vecí

                  —

                  Posilniť spoluprácu medzi hraničnými/pohraničnými správnymi úradmi a posilniť schopnosť vykonávať veterinárne, sanitárne a fytosanitárne normy ako súčasť systému integrovanej správy hraníc.

         (1)  Ú. v. ES L 306, 7.12.2000, s. 1. Nariadenie zmenené a doplnené nariadením (ES) č. 2415/2001 (Ú. v. ES L 327, 12.12.2001, s. 3).

         (2)  Nezahŕňajúce Kosovo, ako je vymedzené v rezolúcii Bezpečnostnej rady OSN č. 1244 z 10. júna 1999.


title: 2010/237/: Rozhodnutie Komisie z  27. apríla 2010 , ktorým sa mení a dopĺňa rozhodnutie 2009/379/ES, ktorým sa podľa nariadení Rady (ES) č. 1782/2003, (ES) č. 378/2007, (ES) č. 479/2008 a (ES) č. 73/2009 stanovujú sumy, ktoré sa poskytujú EPFRV, a sumy, ktoré sú k dispozícii na výdavky pre fond EPZF

text:
               28.4.2010

               SK

               Úradný vestník Európskej únie

               L 106/16

         ROZHODNUTIE KOMISIE
   z 27. apríla 2010,
   ktorým sa mení a dopĺňa rozhodnutie 2009/379/ES, ktorým sa podľa nariadení Rady (ES) č. 1782/2003, (ES) č. 378/2007, (ES) č. 479/2008 a (ES) č. 73/2009 stanovujú sumy, ktoré sa poskytujú EPFRV, a sumy, ktoré sú k dispozícii na výdavky pre fond EPZF
   (2010/237/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho článok 12 ods. 2 a 3,
   keďže:

               (1)

               V rozhodnutí Komisie 2009/379/ES (2) sa podľa článku 10 ods. 2 a článku 143d nariadenia Rady (ES) č. 1782/2003 (3), článku 4 ods. 1 nariadenia Rady (ES) č. 378/2007 (4), článku 190a nariadenia Rady (ES) č. 1234/2007 (5) a článku 9 ods. 1, článku 10 ods. 3 a článkov 134 a 135 nariadenia Rady (ES) č. 73/2009 (6) stanovili sumy, ktoré sa poskytujú na výdavky pre Európsky poľnohospodársky fond pre rozvoj vidieka (EPFRV), ako aj sumy, ktoré sú k dispozícii pre Európsky poľnohospodársky záručný fond (EPZF).

               (2)

               Rozhodnutie Komisie 2009/780/ES z 22. októbra 2009, ktorým sa stanovujú čisté sumy vyplývajúce z uplatňovania dobrovoľnej modulácie v Portugalsku na kalendárne roky 2010, 2011 a 2012 (7), sa zrušilo rozhodnutím Komisie 2010/235/EÚ (8) s cieľom zohľadniť rozhodnutia Portugalska vôbec neuplatňovať dobrovoľnú moduláciu.

               (3)

               Rozhodnutím Európskeho parlamentu a Rady 2009/1005/EÚ (9), pokiaľ ide o financovanie plánu hospodárskej obnovy Európy, sa ďalej znížila čistá suma, ktorá je k dispozícii na výdavky EPZF v súlade s ustanoveniami článku 12 ods. 1 nariadenia (ES) č. 1290/2005.

               (4)

               Rozhodnutie 2009/379/ES by sa preto malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Príloha k rozhodnutiu 2009/379/ES sa mení a dopĺňa v súlade s prílohou k tomuto rozhodnutiu.

      V Bruseli 27. apríla 2010

            Za Komisiu

            predseda

         José Manuel BARROSO

      (1)  Ú. v. EÚ L 209, 11.8.2005, s. 1.

      (2)  Ú. v. EÚ L 117, 12.5.2009, s. 10.

      (3)  Ú. v. EÚ L 270, 21.10.2003, s. 1.

      (4)  Ú. v. EÚ L 95, 5.4.2007, s. 1.

      (5)  Ú. v. EÚ L 299, 16.11.2007, s. 1.

      (6)  Ú. v. EÚ L 30, 31.1.2009, s. 16.

      (7)  Ú. v. EÚ L 278, 23.10.2009, s. 59.

      (8)  Pozri stranu 12 tohto úradného vestníka.

      (9)  Ú. v. EÚ L 347, 24.12.2009, s. 26.

      PRÍLOHA
      V prílohe k rozhodnutiu 2009/379/ES sa údaje za roky 2010, 2011, 2012 a 2013 nahrádzajú takto:

                     (mil. EUR)

                     Rozpočtový rok

                     Sumy poskytnuté pre EPFRV

                     Článok 12 ods. 1 nariadenia (ES) č. 1290/2005

                     Čistý zostatok na výdavky EPZF

                     Článok 10 ods. 2 nariadenia (ES) č. 1782/2003

                     Článok 143d nariadenia (ES) č. 1782/2003

                     Článok 9 ods. 1 nariadenia (ES) č. 73/2009

                     Článok 134 nariadenia (ES) č. 73/2009

                     Článok 135 nariadenia (ES) č. 73/2009

                     Článok 136 nariadenia (ES) č. 73/2009

                     Článok 4 ods. 1 nariadenia (ES) č. 378/2007

                     Článok 190a ods. 2 nariadenia (ES) č. 1234/2007

                     „2010

                     1 867,1

                     22

                     397

                     82,11

                     501,821534

                     44 275,968466

                     2011

                     2 095,3

                     22

                     484

                     51,6

                     374,9

                     122,61

                     44 466,59

                     2012

                     2 355,3

                     22

                     484

                     51,6

                     347,3

                     122,61

                     44 710,19

                     2013

                     2 640,9

                     22

                     484

                     51,6

                     313,9

                     122,61

                     44 938,99“


title: 2012/298/EÚ: Rozhodnutie Rady zo 7. júna 2012 o pozícii, ktorú má Európska únia zaujať v Spoločnom výbore EHP v súvislosti so zmenou a doplnením protokolu 31 k Dohode o EHP o spolupráci v špecifických oblastiach mimo štyroch slobôd

text:
               12.6.2012

               SK

               Úradný vestník Európskej únie

               L 151/3

         ROZHODNUTIE RADY
   zo 7. júna 2012
   o pozícii, ktorú má Európska únia zaujať v Spoločnom výbore EHP v súvislosti so zmenou a doplnením protokolu 31 k Dohode o EHP o spolupráci v špecifických oblastiach mimo štyroch slobôd
   (2012/298/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 153 ods. 2 v spojení s článkom 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Protokol 31 k Dohode o Európskom hospodárskom priestore (2) (ďalej len „Dohoda o EHP“) obsahuje osobitné ustanovenia a opatrenia týkajúce sa spolupráce v špecifických oblastiach mimo štyroch slobôd.

               (2)

               Je vhodné rozšíriť spoluprácu zmluvných strán Dohody o EHP tak, aby zahŕňala rozhodnutie Európskeho parlamentu a Rady č. 940/2011/EÚ zo 14. septembra 2011 o Európskom roku aktívneho starnutia a solidarity medzi generáciami (2012) (3).

               (3)

               Protokol 31 k Dohode o EHP by sa mal preto zmeniť a doplniť, aby sa umožnila táto rozšírená spolupráca s účinnosťou od 1. januára 2012.

               (4)

               Pozícia Únie v Spoločnom výbore EHP by mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Európska únia zaujať v Spoločnom výbore EHP k navrhnutej zmene a doplneniu protokolu 31 k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 7. júna 2012

            Za Radu

            predseda

         M. BØDSKOV

      (1)  Ú. v. ES L 305, 30.11.1994, s. 6.

      (2)  Ú. v. ES L 1, 3.1.1994, s. 3.

      (3)  Ú. v. EÚ L 246, 23.9.2011, s. 5.

      NÁVRH
      ROZHODNUTIE SPOLOČNÉHO VÝBORU EHP č. …/2012
      z …,
      ktorým sa mení a dopĺňa Protokol 31 k Dohode o EHP o spolupráci v špecifických oblastiach mimo štyroch slobôd
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore, zmenenú a doplnenú protokolom, ktorým sa upravuje Dohoda o Európskom hospodárskom priestore (ďalej len „Dohoda o EHP“), a najmä na jej články 86 a 98,
      keďže:

                  (1)

                  Je vhodné rozšíriť spoluprácu zmluvných strán Dohody o EHP tak, aby zahŕňala rozhodnutie Európskeho parlamentu a Rady č. 940/2011/ES zo 14. septembra 2011 o Európskom roku aktívneho starnutia a solidarity medzi generáciami (2012) (1).

                  (2)

                  Protokol 31 k Dohode o EHP by sa preto mal zmeniť a doplniť, aby sa umožnila táto rozšírená spolupráca s účinnosťou od 1. januára 2012,

            PRIJAL TOTO ROZHODNUTIE:
      Článok 1
      Článok 5 Protokolu 31 k Dohode o EHP sa mení a dopĺňa takto:

                  1.

                  Bod 5 sa nahrádza takto:
                  „5.   Štáty EZVO sa zúčastňujú na programoch a činnostiach Spoločenstva uvedených v bode 8 prvých dvoch zarážkach od 1. januára 1996, na programe uvedenom v bode 8 tretej zarážke od 1. januára 2000, na programe uvedenom v bode 8 štvrtej zarážke od 1. januára 2001, na programoch uvedených v bode 8 piatej a šiestej zarážke od 1. januára 2002, na programoch uvedených v bode 8 siedmej a ôsmej zarážke od 1. januára 2004, na programoch uvedených v bode 8 deviatej, desiatej a jedenástej zarážke od 1. januára 2007, na programe uvedenom v bode 8 dvanástej zarážke od 1. januára 2009 a na programe uvedenom v bode 8 trinástej zarážke od 1. januára 2012.“

                  2.

                  Do bodu 8 sa dopĺňa táto zarážka:

                              „—

                                 32011 D 0940: rozhodnutie Európskeho parlamentu a Rady č. 940/2011/EÚ zo 14. septembra 2011 o Európskom roku aktívneho starnutia a solidarity medzi generáciami (2012) (Ú. v. EÚ L 246, 23.9.2011, s. 5).“

            Článok 2
      Toto rozhodnutie nadobúda účinnosť … pod podmienkou, že Spoločnému výboru EHP boli doručené všetky oznámenia podľa článku 103 ods. 1 Dohody o EHP (2).
      Uplatňuje sa od 1. januára 2012.
      Článok 3
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V Bruseli

               Za Spoločný výbor EHP

               predseda

               tajomníci Spoločného výboru EHP

         (1)  Ú. v. EÚ L 246, 23.9.2011, s. 5.

         (2)  [Ústavné požiadavky neboli oznámené.] [Ústavné požiadavky boli oznámené.]


title: 2007/792/ES: Rozhodnutie zástupcov vlád členských štátov zasadajúcich v Rade z  26. novembra 2007 , ktorým sa mení a dopĺňa rozhodnutie č. 2005/446/ES, ktorým sa určuje konečný termín vyčlenenia finančných prostriedkov z 9. európskeho rozvojového fondu (ERF)

text:
               6.12.2007

               SK

               Úradný vestník Európskej únie

               L 320/31

      ROZHODNUTIE ZÁSTUPCOV VLÁD ČLENSKÝCH ŠTÁTOV ZASADAJÚCICH V RADE

   z 26. novembra 2007,
   ktorým sa mení a dopĺňa rozhodnutie č. 2005/446/ES, ktorým sa určuje konečný termín vyčlenenia finančných prostriedkov z 9. európskeho rozvojového fondu (ERF)
   (2007/792/ES)
   ZÁSTUPCOVIA VLÁD ČLENSKÝCH ŠTÁTOV EURÓPSKYCH SPOLOČENSTIEV ZASADAJÚCI V RADE,
   so zreteľom na Zmluvu o založení Európskeho spoločenstva,
   so zreteľom na návrh Komisie,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1), v znení revidovanom v Luxemburgu 25. júna 2005 (2) (ďalej len „Dohoda o partnerstve AKT – ES“),
   so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu („rozhodnutie o pridružení zámoria“) (3), a najmä na jeho článok 33a,
   so zreteľom na Vnútornú dohodu medzi zástupcami vlád členských štátov zasadajúcimi v Rade týkajúcu sa financovania a správy pomoci Spoločenstva v rámci finančného protokolu k Dohode o partnerstve AKT – ES (4) (ďalej len „vnútorná dohoda o 9. ERF“), a najmä na jej článok 2 ods. 4,
   so zreteľom na Vnútornú dohodu medzi zástupcami vlád členských štátov, ktorí sa zišli na zasadnutí Rady, o financovaní pomoci Spoločenstva na základe viacročného finančného rámca na obdobie rokov 2008 – 2013 v súlade s Dohodou o partnerstve AKT – ES a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o ES (5) (ďalej len „vnútorná dohoda o 10. ERF“),
   keďže:

               (1)

               Rozhodnutím zástupcov vlád členských štátov zasadajúcich v Rade 2005/446/ES z 30. mája 2005 (6) sa stanovuje 31. december 2007 ako dátum, po ktorom prostriedky z 9. európskeho rozvojového fondu (ďalej len „ERF“) spravované Komisiou, bonifikácia úrokov spravovaná Európskou investičnou bankou (ďalej len „EIB“) a príjmy z úrokov z týchto vyhradených prostriedkov už nemôžu byť viazané.

               (2)

               V bode 4 prílohy Ib (7) (viacročný finančný rámec na obdobie rokov 2008 – 2013) k Dohode o partnerstve AKT – ES sa stanovuje výnimka zo všeobecného pravidla pre zostatky a prostriedky uvoľnené po 31. decembri 2007, ktoré pochádzajú zo systému zaručujúceho stabilizáciu príjmov z vývozu primárnych poľnohospodárskych produktov (Stabex) v rámci ERF predchádzajúcich 9. ERF, a pre ostatné zostatky a úhrady súm pridelených na financovanie investičného nástroja, nie však pre súvisiacu bonifikáciu úrokov.

               (3)

               V tom istom bode sa ďalej stanovuje, že finančné prostriedky môžu byť viazané aj po 31. decembri 2007, aby pomohli zabezpečiť EÚ riadnu správu a pokryli priebežné náklady na udržanie prebiehajúcich projektov až do nadobudnutia platnosti 10. ERF.

               (4)

               Je možné, že 10. ERF nadobudne platnosť až po 1. januári 2008.

               (5)

               Rozhodnutie 2005/446/ES a bod 4 prílohy Ib k Dohode o partnerstve AKT – ES treba uviesť do súladu.

               (6)

               Zásah vyššej moci spôsobil, že vytvorenie projektov a programov financovaných z prostriedkov v rámci 9. ERF dostupných po rozhodnutí Komisie K(2007) 3856 zo 16. augusta 2007 o strednodobej revízii prerozdelenia prostriedkov sa vo francúzskych zámorských krajinách a územiach v oblasti Tichomoria, na ktoré sa vzťahuje štvrtá časť zmluvy, oneskorilo o šesť mesiacov,

         ROZHODLI TAKTO:
   Jediný článok
   Články 1 a 2 rozhodnutia 2005/446/ES sa nahrádzajú takto:

      „Článok 1
      1.   Dátum, po ktorom prostriedky z 9. ERF spravované Komisiou nebudú viazané, sa stanovuje na 31. decembra 2007 s výnimkou uvoľnených zostatkov a prostriedkov, ktoré pochádzajú zo systému zaručujúceho stabilizáciu príjmov z vývozu primárnych poľnohospodárskych produktov (Stabex) v rámci ERF predchádzajúcich 9. ERF, a s výnimkou zostatkov, ktoré pochádzajú z prostriedkov pridelených v rámci 9. ERF na financovanie iniciatív uvedených v jednotných programových dokumentoch francúzskych zámorských krajín a území v oblasti Tichomoria. Tento dátum sa môže v prípade potreby prehodnotiť.
      2.   Zostatky a prostriedky uvoľnené po 31. decembri 2007, ktoré pochádzajú zo systému zaručujúceho stabilizáciu príjmov z vývozu primárnych poľnohospodárskych produktov (Stabex) v rámci ERF predchádzajúcich 9. ERF, sa prevedú do 10. ERF a pridelia sa na orientačné programy dotknutých štátov AKT a francúzskych zámorských krajín a území. Dátum, po ktorom prostriedky z 9. ERF spravované Komisiou a určené na financovanie iniciatív uvedených v jednotných programových dokumentoch francúzskych zámorských krajín a území v oblasti Tichomoria už nebudú viazané, sa stanovuje na 30. júna 2008.
      3.   Ak 10. ERF nadobudne platnosť po 31. decembri 2007, zostatky z 9. ERF alebo z predchádzajúcich ERF a z prostriedkov uvoľnených z projektov v rámci týchto ERF môžu byť počas obdobia medzi 31. decembrom 2007 a dátumom, keď 10. ERF nadobudne platnosť, viazané, budú však použité výlučne na to, aby pomohli zabezpečiť EÚ riadnu správu a pokryli priebežné náklady na udržanie prebiehajúcich projektov, až kým 10. ERF nenadobudne platnosť.
      4.   Príjmy plynúce z úrokov z prostriedkov ERF budú použité na pokrytie nákladov súvisiacich s implementáciou zdrojov z 9. ERF v súlade s článkom 9 vnútornej dohody o 9. ERF, až kým nenadobudne platnosť 10. ERF, a potom sa vyčlenia na podporné výdavky spojené s ERF, ako sa uvádza v článku 6 vnútornej dohody o 10. ERF.
      Článok 2
      1.   Dátum, po ktorom bonifikácia úrokov spravovaná Európskou investičnou bankou (EIB), určená na poskytovanie zdrojov investičného nástroja za zvýhodnených podmienok, nebude viazaná, sa stanovuje na 31. decembra 2007 alebo na deň, keď nadobudne platnosť 10. ERF, podľa toho, čo nastane neskôr. Tento dátum sa môže v prípade potreby prehodnotiť.
      2.   Ostatné zostatky a úhrady súm pridelených na financovanie investičného nástroja spravovaného EIB okrem súvisiacej bonifikácie úrokov sa prevedú do 10. ERF a zostanú pridelené investičnému nástroju.“

      V Bruseli 26. novembra 2007

            Za vlády členských štátov

            predseda

         J. SILVA

      (1)  Ú. v. ES L 317, 15.12.2000, s. 3.

      (2)  Ú. v. EÚ L 209, 11.8.2005, s. 27.

      (3)  Ú. v. ES L 314, 30.11.2001, s. 1. Rozhodnutie zmenené a doplnené rozhodnutím 2007/249/ES (Ú. v. EÚ L 109, 26.4.2007, s. 33).

      (4)  Ú. v. ES L 317, 15.12.2000, s. 355.

      (5)  Ú. v. EÚ L 247, 9.9.2006, s. 32.

      (6)  Ú. v. EÚ L 156, 18.6.2005, s. 19.

      (7)  Príloha Ib obsiahnutá v prílohe k rozhodnutiu Rady ministrov AKT – ES č. 1/2006 (Ú. v. EÚ L 247, 9.9.2006. s. 22).


title: 2006/548/ES,Euratom: Rozhodnutie Komisie z  2. augusta 2006 , ktorým sa mení a dopĺňa rozhodnutie 2001/844/ES, ESUO, Euratom

text:
               5.8.2006

               SK

               Úradný vestník Európskej únie

               L 215/38

      ROZHODNUTIE KOMISIE

   z 2. augusta 2006,
   ktorým sa mení a dopĺňa rozhodnutie 2001/844/ES, ESUO, Euratom
   (2006/548/ES, Euratom)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 218 ods. 2,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 131,
   so zreteľom na Zmluvu o Európskej únii, a najmä na jej článok 28 ods. 1 a článok 41 ods. 1,
   keďže:

               (1)

               V súlade s článkom 2 ods. 1 ustanovení Komisie o bezpečnosti stanovených v prílohe k rozhodnutiu Komisie 2001/844/ES, ESUO, Euratom (1) člen Komisie zodpovedný za bezpečnostné záležitosti musí prijať primerané opatrenia, aby zabezpečil, že pri narábaní s utajovanými skutočnosťami EÚ v rámci Komisie a inter alia zo strany jej externých zmluvných partnerov sa dodržiavajú bezpečnostné predpisy Komisie.

               (2)

               Článok 2 ods. 2 ustanovení Komisie o bezpečnosti stanovuje, že členské štáty, iné inštitúcie, orgány, úrady a agentúry zriadené podľa zmlúv alebo na ich základe sú oprávnené prijímať utajované skutočnosti EÚ pod podmienkou, že zabezpečia, aby sa v rámci ich útvarov a priestorov inter alia zo strany externých zmluvných partnerov členských štátov dodržiavali rovnocenné predpisy.

               (3)

               Ustanovenia Komisie o bezpečnosti v súčasnosti neupravujú, ako by sa mali uplatňovať ich základné zásady a minimálne normy v prípade, že Komisia na základe zmluvy alebo dohody o poskytnutí grantu zverí úlohy zahŕňajúce, predpokladajúce a/alebo obsahujúce utajované skutočnosti EÚ externým subjektom.

               (4)

               V tomto ohľade je preto potrebné do ustanovení Komisie o bezpečnosti a bezpečnostných predpisov, ktoré tvoria ich prílohu, zahrnúť určité spoločné minimálne normy.

               (5)

               Členské štáty by taktiež mali v súlade s vnútroštátnymi právnymi predpismi dosiahnuť súlad s týmito spoločnými minimálnymi normami s ohľadom na opatrenia, ktoré sa majú prijať v prípade, že zmluvne zveria úlohy zahŕňajúce, predpokladajúce a/alebo obsahujúce utajované skutočnosti EÚ externým subjektom uvedeným v článku 2 ods. 2 ustanovení Komisie o bezpečnosti.

               (6)

               Tieto spoločné minimálne normy by sa mali uplatňovať bez toho, aby boli dotknuté ostatné príslušné akty, najmä smernica Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (2), nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a nariadenie Komisie (ES, Euratom) č. 2342/2002 (4), ktorým sa ustanovujú jeho vykonávacie pravidlá, a najmä bilaterálne a multilaterálne dohody podľa článkov 106 a 107 nariadenia (ES, Euratom) č. 1605/2002,

         ROZHODLA TAKTO:
   Článok 1
   Ustanovenia Komisie o bezpečnosti stanovené v prílohe k rozhodnutiu 2001/844/ES, ESUO, Euratom sa menia a dopĺňajú takto:

               1.

               Do článku 2 ods. 1 sa dopĺňa nasledujúci odsek:
               „Ak zmluva alebo dohoda o poskytnutí grantu medzi Komisiou a externým dodávateľom alebo príjemcom predpokladá spracovanie utajovaných skutočností EÚ v priestoroch dodávateľa alebo príjemcu, primerané opatrenia, ktoré má uvedený externý dodávateľ alebo príjemca prijať na zabezpečenie dodržania pravidiel podľa článku 1 v prípade narábania s utajovanými skutočnosťami EÚ, tvoria neoddeliteľnú súčasť zmluvy alebo dohody o poskytnutí grantu.“

               2.

               Bezpečnostné pravidlá stanovené v prílohe k ustanoveniam Komisie o bezpečnosti sa menia a dopĺňajú takto:

                           a)

                           V časti I oddiele 5.1 sa dopĺňa nasledujúca veta:
                           „Tieto minimálne normy sa uplatňujú takisto v prípade, ak Komisia na základe zmluvy alebo dohody o poskytnutí grantu zverí úlohy zahŕňajúce, predpokladajúce a/alebo obsahujúce utajované skutočnosti EÚ priemyselným alebo iným subjektom: tieto spoločné minimálne normy sú uvedené v časti II oddiele 27.“

                           b)

                           V časti II sa text prílohy k tomuto rozhodnutiu dopĺňa ako oddiel 27.

                           c)

                           Do dodatku 6 sa dopĺňajú tieto skratky:

                                       „UBÚ

                                       :

                                       určený bezpečnostný úrad

                                       FSC

                                       :

                                       bezpečnostná previerka zariadenia

                                       FSO

                                       :

                                       bezpečnostný pracovník zariadenia

                                       PSC

                                       :

                                       osobná bezpečnostná previerka

                                       SAL

                                       :

                                       kniha bezpečnostných aspektov

                                       SCG

                                       :

                                       pokyny k bezpečnostnému utajovaniu“

                                 .

         Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 2. augusta 2006

            Za Komisiu

         Siim KALLAS

            podpredseda

      (1)  Ú. v. ES L 317, 3.12.2001, s. 1. Rozhodnutie naposledy zmenené a doplnené rozhodnutím 2006/70/ES, Euratom (Ú. v. EÚ L 34, 7.2.2006, s. 32).

      (2)  Ú. v. EÚ L 134, 30.4.2004, s. 114. Smernica naposledy zmenená a doplnená nariadením Komisie (ES) č. 2083/2005 (Ú. v. EÚ L 333, 20.12.2005, s. 28).

      (3)  Ú. v. ES L 248, 16.9.2002, s. 1.

      (4)  Ú. v. ES L 357, 31.12.2002, s. 1. Nariadenie naposledy zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3).

      PRÍLOHA

         „27.   SPOLOČNÉ MINIMÁLNE NORMY PRE PRIEMYSELNÚ BEZPEČNOSŤ
         27.1.   Úvod
         Tento oddiel sa zaoberá bezpečnostnými aspektmi priemyselnej činnosti špecifickými pre rokovanie o zmluvách alebo dohodách o poskytnutí grantu, na základe ktorých sa zverujú úlohy zahŕňajúce, predpokladajúce a/alebo obsahujúce utajované skutočnosti EÚ, pre ich zadávanie, ako aj vykonávanie priemyselnými alebo inými subjektmi, vrátane poskytnutia alebo sprístupnenia utajovaných skutočností EÚ v rámci procesu verejného obstarávania a výziev na predkladanie ponúk (obdobie predkladania ponúk a rokovania pred uzatvorením zmluvy).
         27.2.   Vymedzenie pojmov
         Na účely týchto spoločných minimálnych noriem platia nasledujúce definície:

                     a)

                     ‚zmluva podliehajúca utajeniu’: každá zmluva alebo dohoda o poskytnutí grantu na dodanie výrobkov, vykonanie prác alebo poskytnutie služieb, pričom výkon týchto činností vyžaduje alebo zahŕňa prístup k utajovaným skutočnostiam EÚ alebo ich vytvorenie;

                     b)

                     ‚subdodávateľská zmluva podliehajúca utajeniu’: zmluva medzi dodávateľom alebo príjemcom grantu a iným dodávateľom (t. j. subdodávateľom) o dodaní tovaru, vykonaní prác alebo poskytnutí služieb, ktorej realizácia vyžaduje alebo zahŕňa prístup k utajovaným skutočnostiam EÚ alebo ich vytvorenie;

                     c)

                     ‚dodávateľ’: hospodársky subjekt alebo právnická osoba s právnou spôsobilosťou na uzatváranie zmlúv alebo prijímanie grantov;

                     d)

                     ‚určený bezpečnostný úrad (UBÚ)’: orgán podliehajúci národnému bezpečnostnému úradu (NBÚ) členského štátu EÚ, ktorý je zodpovedný za oboznamovanie priemyselných alebo iných subjektov s vnútroštátnou politikou vo všetkých oblastiach priemyselnej bezpečnosti a za usmerňovanie a podporu pri jej vykonávaní. Funkcie UBÚ môže vykonávať NBÚ;

                     e)

                     ‚bezpečnostná previerka zariadenia (FSC)’: administratívne potvrdenie zo strany NBÚ/UBÚ, že z pohľadu bezpečnosti je zariadenie schopné zabezpečiť primeranú bezpečnostnú ochranu utajovaných skutočností EÚ s určitým stupňom utajenia a jeho zamestnanci, ktorí požadujú prístup k utajovaným skutočnostiam EÚ, boli náležite bezpečnostne preverení a upovedomení o nevyhnutných bezpečnostných požiadavkách na prístup k utajovaným skutočnostiam EÚ a ich ochranu;

                     f)

                     ‚priemyselný alebo iný subjekt’: dodávateľ alebo subdodávateľ, ktorý dodáva tovar, vykonáva práce alebo poskytuje služby; toto môže zahŕňať priemyselné, obchodné, vedecké, výskumné, vzdelávacie alebo rozvojové subjekty, alebo subjekty pôsobiace v oblasti služieb;

                     g)

                     ‚priemyselná bezpečnosť’: uplatňovanie ochranných opatrení a postupov na zabránenie, odhalenie a vyriešenie úniku alebo vyzradenia utajovaných skutočností EÚ, s ktorými zaobchádzal dodávateľ alebo subdodávateľ počas rokovaní pred uzavretím zmluvy a v súvislosti so zmluvami podliehajúcimi utajeniu;

                     h)

                     ‚národný bezpečnostný úrad (NBÚ)’: orgán štátnej správy členského štátu EÚ s konečnou zodpovednosťou za ochranu utajovaných skutočností EÚ v rámci daného členského štátu;

                     i)

                     ‚celkový stupeň bezpečnostného utajenia zmluvy’: stanovenie bezpečnostného utajenia celej zmluvy alebo dohody o poskytnutí grantu založené na utajení skutočností a/alebo materiálu, ktorý bude alebo môže byť vytvorený, poskytnutý alebo sa k nemu bude môcť dostať v rámci každého prvku celkovej zmluvy. Celkový stupeň bezpečnostného utajenia zmluvy nesmie byť nižší než najvyšší stupeň utajenia akéhokoľvek jej prvku, ale môže byť vyšší v dôsledku súhrnného efektu;

                     j)

                     ‚kniha bezpečnostných aspektov (SAL)’: súbor osobitných zmluvných podmienok vydaných obstarávateľom, ktorý identifikuje bezpečnostné požiadavky alebo prvky vyžadujúce bezpečnostnú ochranu a ktorý tvorí neoddeliteľnú súčasť zmluvy podliehajúcej utajeniu zahŕňajúcej vytvorenie utajovaných skutočností EÚ alebo prístup k nim;

                     k)

                     ‚pokyny k bezpečnostnému utajovaniu (SCG)’: dokument, ktorý opisuje prvky programu, zmluvy alebo dohody o poskytnutí grantu, ktoré sú utajené, pričom uvádza uplatniteľné stupne bezpečnostného utajenia. SCG sa môžu v priebehu programu, zmluvy alebo dohody o poskytnutí grantu rozšíriť a stupeň utajenia prvkov informácií sa môže zmeniť alebo znížiť. SCG musia byť súčasťou SAL.

               27.3.   Organizácia

                     a)

                     Komisia môže na základe zmluvy podliehajúcej utajeniu zveriť úlohy zahŕňajúce, predpokladajúce a/alebo obsahujúce utajované skutočnosti EÚ priemyselným alebo iným subjektom registrovaným v členskom štáte.

                     b)

                     Komisia zabezpečí, že pri uzatváraní zmluvy podliehajúcej utajeniu sú splnené všetky požiadavky vyplývajúce z uvedených minimálnych noriem.

                     c)

                     Na účely uplatňovania týchto minimálnych noriem na priemyselnú bezpečnosť Komisia zapojí príslušný(-é) NBÚ. NBÚ môžu tieto úlohy delegovať na jeden alebo viacero UBÚ.

                     d)

                     Konečnú zodpovednosť za ochranu utajovaných skutočností EÚ v rámci priemyselných alebo iných subjektov má vedenie týchto subjektov.

                     e)

                     V prípade uzavretia zmluvy alebo subdodávateľskej zmluvy podliehajúcej utajeniu, na ktorú sa vzťahujú tieto minimálne normy, Komisia a/alebo prípadne NBÚ/UBÚ bezodkladne informuje NBÚ/UBÚ členského štátu, v ktorom je dodávateľ alebo subdodávateľ registrovaný.

               27.4.   Zmluvy podliehajúce utajeniu a rozhodnutia o grantoch

                     a)

                     Bezpečnostné utajenie zmlúv alebo dohôd o poskytnutí grantu musí zohľadňovať tieto zásady:

                                 —

                                 Komisia určí podľa potreby aspekty zmluvy podliehajúcej utajeniu, ktoré vyžadujú ochranu a následné bezpečnostné utajenie; musí pri tom zohľadniť pôvodné bezpečnostné utajenie, ktoré pôvodca pridelil informáciám vytvoreným pred uzatvorením zmluvy podliehajúcej utajeniu,

                                 —

                                 celkový stupeň utajenia zmluvy nesmie byť nižší ako najvyššia úroveň utajenia ktoréhokoľvek z jej prvkov,

                                 —

                                 utajované skutočnosti EÚ, ktoré vznikli počas zmluvných činností, sú utajované v súlade s pokynmi k bezpečnostnému utajovaniu,

                                 —

                                 Komisia je v prípade potreby zodpovedná za zmenu celkového stupňa utajenia zmluvy alebo bezpečnostného utajenia ktoréhokoľvek z prvkov zmluvy, pričom spolupracuje s pôvodcom a informuje všetky zainteresované strany,

                                 —

                                 utajené skutočnosti sprístupnené dodávateľovi alebo subdodávateľovi alebo vytvorené v rámci zmluvnej činnosti nesmú byť použité na iné účely než tie, ktoré sú vymedzené zmluvou podliehajúcou utajeniu, a nesmú byť sprístupnené tretím stranám bez predchádzajúceho písomného súhlasu pôvodcu.

                     b)

                     Komisia a NBÚ/UBÚ príslušných členských štátov sú zodpovedné za zabezpečenie toho, že dodávatelia a subdodávatelia, s ktorými uzatvorili zmluvy podliehajúce utajeniu zahŕňajúce informácie označené ako CONFIDENTIEL UE alebo vyšším stupňom utajenia, prijmú všetky kroky potrebné na ochranu takýchto utajovaných skutočností EÚ, ktoré im boli vydané alebo boli nimi vytvorené pri výkone zmluvy podliehajúcej utajeniu v súlade s vnútroštátnymi zákonmi a inými právnymi predpismi. Nedodržiavanie bezpečnostných požiadaviek môže viesť k ukončeniu zmluvy podliehajúcej utajeniu.

                     c)

                     Všetky priemyselné alebo iné subjekty, ktoré sú stranami zmlúv podliehajúcich utajeniu, ktoré zahŕňajú prístup k skutočnostiam so stupňom utajenia CONFIDENTIEL UE alebo vyšším, musia byť držiteľmi národnej FSC. FSC vydáva NBÚ/UBÚ členského štátu s cieľom potvrdiť, že zariadenie je schopné zabezpečiť a poskytnúť adekvátnu bezpečnostnú ochranu utajovaných skutočností EÚ do príslušného stupňa utajenia.

                     d)

                     V prípade uzatvorenia zmluvy podliehajúcej utajeniu bezpečnostný pracovník zariadenia (FSO) určený vedením dodávateľa alebo subdodávateľa zodpovedá za požiadanie o osobnú bezpečnostnú previerku (PSC) všetkých osôb, ktoré sú zamestnané v priemyselných alebo iných subjektoch registrovaných v členskom štáte EÚ a ktorých funkcia vyžaduje prístup ku skutočnostiam so stupňom utajenia CONFIDENTIEL UE alebo vyšším na základe zmluvy podliehajúcej utajeniu, ktorú má vykonať NBÚ/UBÚ daného členského štátu v súlade s jeho vnútroštátnymi právnymi predpismi.

                     e)

                     Zmluvy podliehajúce utajeniu musia zahŕňať SAL, ako je vymedzená v bode 27.2 písm. j). SAL musí obsahovať SCG.

                     f)

                     Pred začatím rokovaní o zmluve podliehajúcej utajeniu sa Komisia spojí s NBÚ/UBÚ členského štátu, v ktorom sú dotknuté priemyselné alebo iné subjekty registrované, s cieľom získať potvrdenie, že sú držiteľmi platnej FSC zodpovedajúcej stupňu bezpečnostného utajenia zmluvy.

                     g)

                     Obstarávateľ nesmie uzavrieť zmluvu podliehajúcu utajeniu s prednostným hospodárskym subjektom predtým, ako tento získa platné osvedčenie FSC.

                     h)

                     Pokiaľ vnútroštátne zákony a iné právne predpisy členského štátu nestanovujú inak, FSC sa nevyžaduje pre zmluvy, ktoré zahŕňajú skutočnosti so stupňom utajenia RESTREINT UE.

                     i)

                     V prípade ponúk na zmluvy podliehajúce utajeniu musí výzva obsahovať ustanovenie, že hospodársky subjekt, ktorý nepredloží ponuku alebo nie je vybratý, bude povinný vrátiť všetky dokumenty v stanovenej časovej lehote.

                     j)

                     Môže dôjsť k situácii, že dodávateľ bude musieť rokovať so subdodávateľmi na rôznych úrovniach o subdodávateľských zmluvách podliehajúcich utajeniu. Dodávateľ je zodpovedný za zabezpečenie toho, aby boli všetky subdodávateľské činnosti realizované v súlade so spoločnými minimálnymi normami stanovenými v tomto oddiele. Dodávateľ však nesmie postúpiť utajované skutočnosti alebo materiály EÚ subdodávateľovi bez predchádzajúceho písomného súhlasu pôvodcu.

                     k)

                     Podmienky, za ktorých môže dodávateľ uzatvárať subdodávateľské zmluvy, musia byť definované vo verejnej súťaži, resp. výzve na predkladanie ponúk, a v zmluve. So subjektmi registrovanými v štáte, ktorý nie je členským štátom EÚ, sa nemôže uzavierať žiadna subdodávateľská zmluva bez výslovného písomného povolenia Komisie.

                     l)

                     Počas celého trvania zmluvy bude Komisia v spolupráci s príslušným NBÚ/UBÚ sledovať súlad so všetkými jej bezpečnostnými ustanoveniami. Oznamovanie bezpečnostných udalostí sa vykonáva v súlade s ustanoveniami stanovenými v časti II oddiele 24 týchto bezpečnostných predpisov. Zmena alebo odobratie FSC sa bezodkladne oznamuje Komisii a všetkým ostatným NBÚ/UBÚ, ktorým bola oznámená.

                     m)

                     Ukončenie zmluvy podliehajúcej utajeniu alebo subdodávateľskej zmluvy podliehajúcej utajeniu oznámi Komisia a/alebo prípadne NBÚ/UBÚ bezodkladne NBÚ/UBÚ členského štátu, v ktorom je dodávateľ alebo subdodávateľ registrovaný.

                     n)

                     Po vypovedaní alebo ukončení zmluvy podliehajúcej utajeniu alebo subdodávateľskej zmluvy podliehajúcej utajeniu dodávatelia a subdodávatelia naďalej dodržiavajú spoločné minimálne normy stanovené v tomto oddiele a dôvernosť utajovaných skutočností.

                     o)

                     Osobitné ustanovenia pre likvidáciu utajovaných skutočností po skončení zmluvy sa stanovia v SAL alebo v iných príslušných ustanoveniach bezpečnostných nariadení.

                     p)

                     Povinnosti a podmienky uvedené v tomto oddiele sa vzťahujú mutatis mutandis na postupy poskytovania grantov na základe rozhodnutí, a najmä na príjemcov takýchto grantov. Rozhodnutie o poskytnutí grantu stanovuje všetky povinnosti príjemcu.

               27.5.   Návštevy
         Návštevy zamestnancov Komisie uskutočňované v členských štátoch v súvislosti so zmluvami podliehajúcimi utajeniu u priemyselných alebo iných subjektov realizujúcich zmluvy podliehajúce utajeniu EÚ sa musia pripraviť v spolupráci s dotknutým NBÚ/UBÚ. Návštevy zamestnancov priemyselných alebo iných subjektov v rámci zmlúv podliehajúcich utajeniu EÚ sa musia pripraviť v spolupráci medzi dotknutými NBÚ/UBÚ. NBÚ/UBÚ, ktorých sa týka zmluva podliehajúca utajeniu EÚ, sa však môžu dohodnúť na postupe, pri ktorom sa návštevy zamestnancov priemyselných alebo iných subjektov môžu pripravovať priamo.
         27.6.   Odovzdávanie a preprava utajovaných skutočností EÚ

                     a)

                     Pokiaľ ide o odovzdávanie utajovaných skutočností EÚ, uplatňujú sa ustanovenia časti II oddielu 21 týchto bezpečnostných predpisov. S cieľom doplniť tieto ustanovenia sa budú uplatňovať akékoľvek existujúce platné postupy medzi členskými štátmi.

                     b)

                     Medzinárodná preprava utajovaného materiálu EÚ týkajúceho sa zmlúv podliehajúcich utajeniu sa uskutočňuje v súlade s vnútroštátnymi postupmi členských štátov. Pri preskúmaní bezpečnostných opatrení medzinárodnej prepravy sa uplatnia tieto zásady:

                                 —

                                 bezpečnosť je zabezpečená vo všetkých etapách prepravy a za všetkých okolností, od miesta pôvodu do miesta konečného určenia,

                                 —

                                 úroveň ochrany zásielky je stanovená najvyšším stupňom utajenia materiálu v nej obsiahnutého,

                                 —

                                 pre spoločnosti realizujúce prepravu sa v prípade potreby vykoná FSC. V takýchto prípadoch sa zamestnanci pracujúci so zásielkou musia podrobiť bezpečnostnej previerke v súlade so spoločnými minimálnymi normami stanovenými v tomto oddiele,

                                 —

                                 cesty sa vykonávajú priamo z miesta pôvodu do miesta určenia a uskutočňujú sa v čo najkratšom možnom čase,

                                 —

                                 ak je to možné, cesta by mala prechádzať cez územia členských štátov EÚ. Cesty cez štáty, ktoré nie sú členmi EÚ, sa realizujú len v prípade, ak s nimi súhlasia NBÚ/UBÚ štátov odosielateľa a príjemcu,

                                 —

                                 pred akýmkoľvek presunom utajovaného materiálu EÚ odosielateľ vypracuje plán prepravy, ktorý schváli dotknutý NBÚ/UBÚ.“